Vasemmistoliiton ensimmäisen kauden kansanedustaja Li Andersson tavoittelee puolueen puheenjohtajuutta, STT kertoo.

Eduskuntavaaleissa runsaat 15 000 ääntä saanut turkulainen Andersson toimii vasemmistoliiton eduskuntaryhmän ensimmäisenä varapuheenjohtajana.

Blogissaan (siirryt toiseen palveluun) Andersson kertoo pitävänsä kesän puoluekokousta ja puheenjohtajakisaa tärkeänä tilaisuutena pohtia puolueen linjaa.

– Lukuisat puolueessa ja sen ulkopuolella toimivat ihmiset ovat pyytäneet minua asettumaan ehdolle, painottaen nimenomaan poliittisen linjakeskustelun tärkeyttä, Andersson kirjoittaa.

Syinä vasemmistoliiton laahaavaan kannatukseen Andersson pitää näkyvyyden ja uskottavuuden puutetta.

– Suomi tarvitsee ajassa elävän ja poliittisesti selkeän vasemmistolaisen liikkeen ja puolueen. Haluan olla mukana keskusteluissa puolueen harjoittamasta politiikasta, ja mikäli vasemmistoliiton jäsenet näin haluavat, myös puheenjohtajan roolissa edistää ja määritellä näitä yhteisiä tavoitteita ja linjauksia.

Vasemmistoliiton puheenjohtajakisaan on ennen Anderssonia ilmoittautunut kaksi ehdokasta: puolueen eduskuntaryhmän puheenjohtaja Aino-Kaisa Pekonen ja kansanedustaja Jari Myllykoski.